## La Fira Trovam presenta el cartell complet de la seua tretzena edició amb cinquanta propostes musicals

*** El certamen se celebra del 13 al 15 de novembre a Castelló de la Plana amb el suport de l’Institut Valencià de Cultura
* Als artistes prèviament anunciats s’incorporen altres 20 intèrprets valencians i d’altres comunitats autònomes i set bandes europees**

La Fira Valenciana de la Música Trovam dona a conéixer el cartell artístic complet de la seua tretzena edició, amb una cinquantena de propostes d’estils diversos i amb un especial protagonisme als artistes autòctons.

Així, als noms ja coneguts de La Maria, Esther, Cactus, Carlos Ares o El Nido, ara se sumen altres vint intèrprets, valencians, nacionals i internacionals. Entre ells figuren el duet format per Lucia Fumero i Rita Payés, així com Pablopablo Ganges, L.A. i el grup valencià Tenda.

La Fira Trovam tindrà lloc entre el dijous 13 i el dissabte 15 de novembre a Castelló de la Plana, un any més impulsat per la Valencian Music Association (VAM!) i possible gràcies al suport principal de l’Institut Valencià de Cultura i la col·laboració de l’Ajuntament de la capital castellonenca.

Esta fira s’ha consolidat al llarg de les seues dotze edicions com el punt de trobada imprescindible de la indústria musical valenciana. Amb tres intensos dies de programació artística i professional, suposa un moment molt esperat de tallers, reunions, *pitchings* i taules redones per als agents del sector musical. La programació professional d’esta tretzena edició es presentarà pròximament i les inscripcions per a professionals ja estan obertes.

D’altra banda, un any més, la Fira Valenciana de la Música i Vibra Mahou mantindran la seua col·laboració. Així, esta marca donarà nom a un dels escenaris principals del Trovam, per a on passaran solistes i grups emergents i consolidats de gèneres molt diferents.

**El cartell complet**

Entre les vint formacions valencianes que estaran en el Trovam figuren Tenda, quartet de *pop-rock* que ha aconseguit tocar en sales de tota Espanya, i Bèrnia, conjunt de huit dones que posarà de llarg l’àlbum *Amb el cor plenet*. També estaran el *power* trio Cien Galgos, el grup de *post-punk* i electrònica Podenco, la formació de *punk-rock* Summer Ends i el quartet de metall alternatiu Vaire. A més, la flautista María Gil tocarà les seues melodies de *jazz*.

La tretzena edició de la Fira Valenciana de la Música acollirà l’estrena de l’espectacle conjunt de la pianista Lucia Fumero i la trombonista Rita Payés. Encara que han col·laborat en ocasions anteriors, ara oferiran un concert en el qual unixen les seues veus i sonen notes de *jazz*, folklore i música llatina.

D’altra banda, el madrileny Pablobablo presentarà el disc *Canciones en Mi*, un treball en el qual descompon l’amor i està creat amb la guitarra com a protagonista. En canvi, la càntabra Ganges mostrarà el seu treball al voltant de les textures electròniques i el grup mallorquí L.A. reprendrà el *rock* i l’*indie* dels anys 90.

El cartell d’artistes nacionals de la Fira també inclou la *cantaora* flamenca Carolina Fernández ‘La Chispa’; el grup Ebri Knight; la *queer band* Fades; el vocalista Jero Romero; el cantautor Sergi Carbonell; la formació de música tradicional de l’Ebre Terrae; el grup d’*indie-rock* Viva Belgrado; i Yeli Yeli, exponent del nou flamenc.

A més, enguany la Fira Trovam ha posat en marxa dos projectes per a fomentar la internacionalització del talent valencià i col·laborar amb agents europeus: Trovam Airlines i Trovam EuxChange.

El primer ha fet possible que Xenia, Chloë’s Clue, Gazella i Sandra Monfort actuen en l’SPOT Festival d’Aarhus (Dinamarca), en The Great Escape de Brighton (el Regne Unit), en el Reeperbahn Festival d’Hamburg (Alemanya) i en el Waves Vienna (Àustria), respectivament.

De la mateixa manera, la banda danesa Døtre; el grup britànic Bottle Rockets; el cantant, discjòquei i productor alemany David Bay; i el compositor austríac Farmar estaran a Castelló.

D’altra banda, Trovam EUxChange facilitarà els intercanvis artístics amb el festival Fengaros de Kornos (Xipre), l’entitat Dutch Music Export (Països Baixos) i la trobada Babel Music XP de Marsella (França). Així, Pau Alabajos va tocar a l’illa mediterrània a principis del mes d’agost i des d’allí es desplaçarà al Trovam el vocalista Demetris Mesimeris. En la capital de la Plana Alta també estaran la neerlandesa Immen i els francesos Brama.

**Una cinquantena de propostes artístiques**

La Fira Valenciana de la Música Trovam va avançar els primers noms de la tretzena edició el mes de maig passat. Entre les confirmacions figuraven Cactus, Esther, La Maria, Pau Alabajos i Pep Mirambell, artistes valencians que aprofitaran la seua presència a Castelló per a presentar els respectius nous discos.

D’altra banda, es van donar a conéixer alguns dels intèrprets estatals que també estaran en el Trovam, com la cantautora malaguenya Ángela Gonzále,; el gallec Carlos Ares, el duet Emilia y Pablo, el pop arrelat en la tradició castellanoleonesa d’El Nido, i l’electrònica de Kiliki.

A més, a través del projecte Cànter, la Fira obrirà els seus escenaris a artistes que van patir l’impacte de la dana del passat octubre. Són els casos del duet xilé Alejandro y María Laura; del cantant i guitarrista Miquel Gil; i de la formació de música d’arrel i mediterrània Urbàlia Rurana.

Fecha: 30/09/2025